บลจ.มองญี่ปุ่นลดดอกเบี้ยหนุนหุ้นดูดี
บลจ.ประสานเสียงเชียร์หุ้นญี่ปุ่น มองลดดอกเบี้ยติดลบ หนุนกำไร บจ. กระตุ้นเงินเข้าตลาด
1 ก.พ. 2559

บลจ.ประสานเสียงเชียร์หุ้นญี่ปุ่น มองลดดอกเบี้ยติดลบ หนุนกำไร บจ. กระตุ้นเงินเข้าตลาด
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า บริษัทมีมุมมองเชิงบวกภายหลังจากที่ธนาคารกลางประเทศญี่ปุ่น (บีโอเจ) มีมาตรการผ่อนคลายทางการเงินเพิ่มเติม โดยประกาศลดอัตราดอกเบี้ยลงที่ระดับติดลบ 0.1% จาก 0.1% ในช่วงก่อนหน้าเพื่อกระตุ้นเศรษฐกิจ ซึ่งอยู่เหนือความคาดหมายของตลาด ส่งผลให้ค่าเงินเยนอ่อนค่าลงแตะที่ระดับ 120 เยน จากเดิม 118 เยน
อย่างไรก็ตาม ค่าเงินเยนอ่อนจะเป็นปัจจัยบวกสนับสนุนผลการดำเนินงานของบริษัทจดทะเบียน (บจ.) ในตลาดหุ้นญี่ปุ่น โดยเฉพาะธุรกิจที่เกี่ยวข้องกับการส่งออก โดยตลาดเริ่มคาดการณ์ว่าแนวโน้มผลการดำเนินงานในไตรมาสแรก ปี 2559 จะมีทิศทางที่ดีขึ้น
“การลดดอกเบี้ยนโยบายติดลบเป็นอีกหนึ่งมาตรการที่ผลักดันให้ภาคธนาคารพาณิชย์ปล่อยสินเชื่อมากขึ้น เนื่องจากหากธนาคารพาณิชย์นำเงินไปฝากกับธนาคารกลางจะต้องจ่ายอัตราดอกเบี้ยให้บีโอเจในอัตรา 0.1% จึงผลักดันทางอ้อมให้ธนาคารพาณิชย์หันไปปล่อยสินเชื่อและผลักดันให้สภาพคล่องในระบบเศรษฐกิจญี่ปุ่นมีแนวโน้มปรับเพิ่มขึ้นตามด้วยในอนาคต” นายวิน กล่าว
ขณะที่ประเด็นความกังวลรายรับสุทธิด้านอัตราดอกเบี้ยของธนาคารพาณิชย์ (NIM) คาดว่าไม่กระทบมากนัก หากธนาคารพาณิชย์ปล่อยสินเชื่อเพิ่มขึ้นจริงทำให้มีรายได้จากดอกเบี้ยรับมากขึ้น
นายวิน กล่าวว่า จากการผ่อนคลายมาตรการดังกล่าว ประกอบกับปัจจัยพื้นฐานเศรษฐกิจญี่ปุ่นที่อยู่ในช่วงการฟื้นตัวที่ดีขึ้นตามลำดับ ขณะที่มูลค่าหุ้นเริ่มปรับตัวลดลงมาในระดับที่น่าสนใจ หลังดัชนีนิกเกอิปรับตัวลดลงมากว่า ลบ 10.47% ตั้งแต่ต้นปีถึงปัจจุบัน ทำให้ความเสี่ยงขาลงเริ่มจำกัดมากขึ้น
“ผมมองว่าการลงทุนในตลาดหุ้นญี่ปุ่นเริ่มน่าสนใจอีกครั้ง โดยคาดว่าตลาดยังมีอัพไซด์ 5-6% ในระยะสั้น บริษัทยังคงแนะนำลงทุนกองทุนเปิด วรรณ นิปปอน ฟันด์”นายวิ น กล่าว
นายสาห์รัช ชัฎสุวรรณ ผู้อำนวยการฝ่ายการตลาด กองทุนรวมและกองทุนส่วนบุคคล บลจ.ทิสโก้ กล่าวว่า การลดดอกเบี้ยในครั้งนี้สนับสนุนให้ตลาดหุ้นญี่ปุ่นน่าสนใจ ซึ่งบริษัทยังคงแนะนำลงทุน โดยมองว่าดัชนีนิกเกอิมีแนวโน้มขึ้นไปถึงระดับ 20,000 จุดได้ จากปัจจุบันอยู่ที่ 17,000 จุด
นายวีระ วุฒิคงศิริกูล รองกรรมการผู้จัดการ สายงานบริหารการลงทุน บลจ.กรุงไทย กล่าวว่า มาตรการนี้จะส่งผลดีในระยะสั้น แต่ระยะถัดไปจะต้องดูว่า บจ.มีการลงทุนเพื่อทำให้กำไรเติบโตทันราคาหุ้นได้หรือไม่
“บริษัทแนะนำให้กระจายลงทุนในตลาดหุ้นญี่ปุ่น นอกจากหุ้นยุโรปและไทย”นายวีระ กล่าว 
ภาพ...เอเอฟพี